CELEX: 
Language: mt
Date: 2018-07-12 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament ta’ Delega (UE) Nru 231/2013 f’dak li għandu x’ jaqsam mad-dmirijiet ta’ salvagwardja tad-depożitarji

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Raġunijiet u għanijiet tal-proposta
            
            
               Ir-Regolament ta’ Delega (UE) Nru 231/2013
                  1
               , li jissupplimenta d-Direttiva 2011/61/UE
                  2
                u b’mod partikolari it-Taqsima 3, jispeċifika ulterjorment id-dmirijiet tad-depożitarji fir-rigward tas-salvagwardja tal-assi tal-klijenti tal-AIF. L-Artikolu 21(11)(d)(iii) tad-Direttiva 2011/61/UE jesiġi li fejn depożitarju jiddelega funzjonijiet ta’ salvagwardja lil partijiet terzi (kustodji), l-assi jridu wkoll ikunu segregati fil-livell tad-delegat. L-Artikolu 99 tar-Regolament ta’ Delega (UE) Nru 231/2013 jagħti dettalji dwar kif dan l-obbligu għandu jiġi ssodisfat. L-esperjenza miksuba mit-22 ta’ Lulju 2013 wriet li hemm bżonn ta’ aktar kjarifiki dwar ir-rekwiżiti stabbiliti fl-Artikolu 21(11)(d)(iii) tad-Direttiva 2011/61/UE. 
            
            
               Il-Kummissjoni Ewropea tirrikonoxxi li t-titoli u l-liġijiet tal-insolvenza mhumiex armonizzati fil-livell tal-UE. Madankollu, huwa essenzjali li jkun hemm regoli komuni biex tiġi żgurata l-protezzjoni ta’ assi salvagwardjati mid-depożitarji jew kustodji għall-klijenti tagħhom. Jenħtieġ li dan iwassal għal identifikazzjoni ċara ta’ assi li jappartjenu għal AIF partikolari u għall-protezzjoni ta’ dawn l-assi f’każ ta’ insolvenza tad-depożitarju jew tal-kustodju. Id-dispożizzjonijiet dedikati tad-Direttiva 2011/61/UE u tar-Regolament ta’ Delega (UE) Nru 231/2013 isegwu dawn l-objettivi. Madankollu, applikazzjonijiet diverġenti mill-awtoritajiet kompetenti nazzjonali u mill-parteċipanti fis-suq tal-obbligi tad-depożitarji f’dak li għandu x’jaqsam mas-salvagwardja tal-assi tal-klijenti tal-AIF jirriskjaw li jdgħajfu l-objettivi segwiti mill-atti legali tal-UE msemmija hawn fuq. Il-Kummissjoni għalhekk qed tipproponi emendi għar-Regolament (UE) Nru 231/2013 biex tiċċara dawn ir-regoli sabiex tiġi ffaċilitata l-interpretazzjoni uniformi tagħhom.
            
            
               Din il-proposta tibni fuq l-opinjoni tal-Awtorità Ewropea dwar it-Titoli u s-Swieq (AETS) dwar is-segregazzjoni tal-assi
                  3
               . L-AETS identifikat kwistjonijiet fejn il-fehma fost il-partijiet ikkonċernati tvajra u stiednet lill-Kummissjoni biex tiċċara ċerti obbligi ta’ depożitarji f’każ li jiddelegaw funzjonijiet ta’ salvagwardja lil partijiet terzi. L-AETS qed tipproponi li r-rekwiżiti ta’ segregazzjoni tal-assi jiġu definiti aħjar u kkumplimentati b’salvagwardji addizzjonali, b’mod partikolari r-rekwiżiti li kuntrattwalment jassiguraw fluss suffiċjenti ta’ informazzjoni bejn id-depożitarju u l-kustodju jew is-sottokustodju. Hija tissuġġerixxi wkoll it-tisħiħ tar-rekwiżit li jinżammu sistemi preċiżi ta’ rekords u ta’ rikonċiljazzjoni, inkluż l-ikkalibrar tal-frekwenza ta’ rikonċiljazzjonijiet rigward il-frekwenza tal-attivitajiet ta’ negozjar marbuta mal-assi kollha li jistgħu jinżammu f’kont omnibus. L-AETS tissuġġerixxi wkoll li d-dmirijiet ta’ diliġenza dovuta tad-depożitarji jenħtieġ li jiġu ssupplimentati billi jkunu meħtieġa li jifhmu sewwa l-implikazzjonijiet li l-liġijiet tal-insolvenza ta’ pajjiż terz jista’ jkollhom jekk is-salvagwardja tiġi ddelegata lil kustodji li jinsabu barra l-UE.
            
            
               Konsistenza mad-dispożizzjonijiet eżistenti fil-qasam ta’ politika
            
            
               Din il-proposta qed tissupplimenta d-Direttiva 2011/61/UE. Hija temenda r-Regolament ta’ Delega (UE) Nru 231/2013 L-Artikolu 99 ta’ dan ir-Regolament ġie interpretat minn xi wħud bħala li jirrikjedi kontijiet separati għal kull depożitarju u għal kull tip ta’ fond li għandu jinħoloq f’kull livell tal-katina ta’ kustodja. Madankollu, din il-proposta tikkjarifika li l-assi ta’ UCITS, tal-AIFs u ta’ klijenti oħra jistgħu jiġu mħallta mal-oħrajn fil-livell tal-ewwel kustodju sakemm dawn inizjalment jinżammu mill-istess depożitarju (jew inizjalment jinżammu mill-istess kustodju meta dan tal-aħħar ikompli jiddelega l-kustodja tal-assi ’l isfel fil-katina tal-kustodja).
            
            
               Il-Kummissjoni tikkunsidra: (i) li tkun inkisbet biżżejjed esperjenza mit-22 ta’ Lulju 2013 ’l hawn biex jiġi konkluż li l-obbligi tad-depożitarji stabbiliti fl-Artikolu 21(11)(d)(iii) tad-Direttiva 2011/61/UE jridu jiġu ċċarati aktar; (ii) li l-opinjoni tal-AETS tirrifletti valutazzjoni teknika bir-reqqa tar-regoli dwar il-funzjonijiet ta’ salvagwardja; u (iii) li hemm ħtieġa urġenti li tiġi pprovduta aktar ċarezza dwar ir-regoli dwar is-segregazzjoni tal-assi sabiex tiġi żgurata l-applikazzjoni uniformi tagħhom madwar l-UE. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Filwaqt li tiżviluppa l-opinjoni tagħha l-AETS ikkonsultat mal-pubbliku darbtejn: mill-1 ta’ Diċembru 2014 sat-30 ta’ Jannar 2015, u mill-21 ta’ Ġunju sat-23 ta’ Settembru 2016. L-AETS irċeviet 38 u 44 dokument ta’ pożizzjoni bi tweġiba għall-ewwel u t-tieni dokumenti ta’ konsultazzjoni rispettivament, biex b’hekk jinġabru l-pożizzjonijiet dettaljati ta’ diversi partijiet ikkonċernati dwar dan is-suġġett. Il-Kummissjoni bbażat ħidmietha fuq l-opinjoni tal-AETS tal-20 ta’ Lulju 2017 u l-Kummissjoni ma wettqitx konsultazzjoni ġdida pubblika qabel l-abbozzar ta’ din il-proposta. Il-Kummissjoni nediet konsultazzjoni pubblika miftuħa mid-29 ta’ Mejju sas-26 ta’ Ġunju 2018 u din il-proposta tinkorpora t-talba rikorrenti mill-industrija biex tiġi differita d-data ta’ bidu tal-applikazzjoni għal tmintax-il xahar. Barra minn hekk, il-Kummissjoni kkunsidrat il-kummenti li tejbu ċ-ċarezza globali tat-test legali.
            
            
               3.ELEMENTI ĠURIDIĊI TAL-ATT DELEGAT
            
            
               Il-Proposta tkopri l-emendi li ġejjin tar-Regolament ta’ Delega (UE) Nru 231/2013:
            
            
            
               L-Artikolu 89(1)(c) huwa emendat biex jipprevedi l-fatturi li jenħtieġ li jiddeterminaw il-frekwenza ta’ rikonċiljazzjoni bejn il-kontijiet tat-titoli finanzjarji tad-depożitarju u r-rekords interni u dawk ta’ partijiet terzi li lilhom ikunu ġew iddelegati funzjonijiet ta’ salvagwardja. Il-frekwenza ta’ negozjar tal-klijenti AIF tad-depożitarju u wkoll l-operazzjonijiet imwettqa minn klijenti oħra, li l-assi tagħhom jinżammu fl-istess kont omnibus, iridu jiġu kkunsidrati.
            
            
               L-Artikolu 89(2) huwa emendat biex jeżiġi li d-depożitarju jżomm rekord fil-kont ta’ strumenti finanzjarji miftuħ f’isem klijent AIF jew f’isem l-AIFM li jkun qed jaġixxi f’isem l-AIF, li juri li l-assi miżmuma f’kustodja minn parti terza jappartjenu lil klijent AIF partikolari. Id-depożitarju jrid dejjem ikollu stampa sħiħa tal-assi tal-klijenti AIF tiegħu meta tkun ġiet iddelegata l-kustodja tal-assi lil parti terza.
            
            
               L-Artikolu 98 huwa akkumpanjat mill-paragrafu 2a li jistabbilixxi d-dettalji minimi li għandhom jidhru fil-kuntratt ta’ bejn id-depożitarju u l-parti terza fil-każ ta’ delega tal-kustodja tal-assi tal-klijenti AIF tad-depożitarju. Id-depożitarju għandu jkun jista’ jidentifika l-entitajiet kollha fil-katina tal-kustodja u jkollu aċċess għall-informazzjoni rilevanti kollha fil-pussess tal-parti terza biex ikun jista’ jivverifika l-kwantità ta’ strumenti finanzjarji, identifikati b’kodiċi ISIN jew b’identifikatur ekwivalenti, li jinżammu f’kustodja mill-parti terza. Jekk il-parti terza teħtieġ li tiddelega l-funzjoni ta’ kustodja lil parti terza oħra, id-dispożizzjoni proposta tipprevedi li l-parti terza ta’ delega tikseb permezz ta’ kuntratt mill-parti terza l-oħra, id-drittijiet ekwivalenti għal dawk li hija stess tat lid-depożitarju. 
            
            
               L-Artikolu 99 huwa emendat sabiex jiġu ċċarati r-rekwiżiti ta’ segregazzjoni tal-assi ta’ partijiet terzi (kustodji) li lilhom ġiet fdata l-kustodja tal-assi tal-AIFs. Kustodju jista’ jżomm l-assi tal-klijenti tal-UCITS, u tal-AIFs u ta’ klijenti oħra ta’ depożitarju wieħed fl-istess kont omnibus, sakemm l-assi tiegħu stess, l-assi proprjetarji tad-depożitarju u l-assi li jappartjenu lil klijenti oħra tal-parti terza jinżammu f’kontijiet ta’ strumenti finanzjarji segregati. Biex jiżguraw li jkun hemm aktar protezzjoni tal-assi u jiġi ffaċilitat id-dmir tad-depożitarju ta’ sorveljanza tal-assi fdati, il-kustodji jridu joħorġu dikjarazzjoni għad-depożitarji kull meta ssir bidla relatata mal-assi salvagwardjati. Soluzzjonijiet teknoloġiċi ġodda jistgħu jkunu partikolarment utli biex jiffaċilitaw dan il-proċess. Il-fatturi li jiddeterminaw il-frekwenza ta’ rikonċiljazzjoni jirriflettu dawk stabbiliti fl-emenda għall-Artikolu 89(1)(c) tar-Regolament ta’ Delega. 
            
            
               L-Artikolu 99 huwa emendat ukoll biex jintroduċi obbligi ġodda għad-depożitarji li jiddelegaw il-kustodja ta’ assi lil partijiet terzi li jinsabu barra l-UE. Huwa meħtieġ parir legali minn partijiet indipendenti dwar il-liġijiet tal-insolvenza tal-pajjiż terz. Jenħtieġ li d-depożitarji jiżguraw li l-partijiet terzi jikkonformaw mal-liġijiet nazzjonali tagħhom li jiggarantixxu l-benefiċċji tas-segregazzjoni tal-assi u li l-partijiet terzi jikkomunikaw kull tibdil fil-liġijiet ta’ insolvenza li jiffurmaw parti mis-sistema legali li fiha jkunu qegħdin joperaw.
            
         
         
            
               REGOLAMENT DELEGAT TAL-KUMMISSJONI (UE) .../...
            
            
               ta’ 12.7.2018
            
            
               li jemenda r-Regolament ta’ Delega (UE) Nru 231/2013 f’dak li għandu x’ jaqsam mad-dmirijiet ta’ salvagwardja tad-depożitarji
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/61/UE tal-Parlament Ewropew u tal-Kunsill tat-8 ta’ Ġunju 2011 dwar Maniġers ta’ Fondi ta’ Investiment Alternattivi
                  4
               , u b’mod partikolari l-Artikolu 21(17) tagħha,
            
            
            
               Billi:
            
            
               (1)Minħabba liġijiet nazzjonali li jvarjaw dwar it-titoli u l-insolvenza, li mhumiex armonizzati fil-livell tal-Unjoni, teżisti diverġenza fil-livell ta’ protezzjoni minn riskji ta’ insolvenza għal strumenti finanzjarji miżmuma f’kustodja minn partijiet terzi għal klijenti ta’ Fondi ta’ Investiment Alternattivi (“AIFs”). Sabiex tiġi żgurata protezzjoni b’saħħitha tal-assi tal-klijenti kif previst fid-Direttiva 2011/61/UE, filwaqt li jiġu pprovduti rekwiżiti tal-liġi nazzjonali aktar b’saħħithom fir-rigward ta’ dawn l-oqsma mhux armonizzati, huwa neċessarju li jiġu ċċarati l-obbligi relatati mas-salvagwardja tal-assi stabbiliti fid-Direttiva 2011/61/UE. 
            
            
               (2)Bħalissa l-awtoritajiet kompetenti u l-industrija japplikaw ir-rekwiżiti tas-segregazzjoni tal-assi stabbiliti fir-Regolament ta’ Delega (UE) Nru 231/2013 b’mod differenti. Filwaqt li d-depożitarji, li huma fl-ewwel livell ta’ katina ta’ kustodja, għandhom l-obbligu li jipprovdu l-possibbiltà li kont individwali jżomm strumenti finanzjarji għal kull klijent tal-AIF, irid jiġi ċċarat li meta l-funzjoni ta’ kustodja tiġi delegata lil parti terza, jenħtieġ li din tal-aħħar tkun tista’ żżomm l-assi tal-klijenti ta’ depożitarju wieħed, inklużi l-assi għal AIFs u l-Impriżi għal Investiment Kollettiv f’Titoli Trasferibbli (“UCITS”), f’kont omnibus. Jenħtieġ li dan il-kont omnibus jeskludi dejjem l-assi proprjetarji tad-depożitarju u l-assi proprjetarji tal-parti terza kif ukoll l-assi li jappartjenu lil klijenti oħra tal-parti terza. Bl-istess mod, f’każijiet fejn il-funzjoni ta’ kustodja tiġi ddelegata ulterjorment, jenħtieġ li s-sottokustodju jkun jista’ jżomm l-assi tal-klijenti tal-kustodju ta’ delega, f’kont omnibus. Jenħtieġ li dan il-kont omnibus jeskludi dejjem l-assi proprjetarji tas-sottokustodju u l-assi proprjetarji tal-kustodja ta’ delega kif ukoll l-assi li jappartjenu lil klijenti oħra tas-sottokustodju. Dan huwa meħtieġ sabiex jintlaħaq bilanċ tajjeb bejn l-effiċjenza tas-suq u l-protezzjoni tal-investitur.
            
            
               (3)Sabiex jiġi minimizzat ir-riskju ta’ telf ta’ assi miżmuma f’kontijiet omnibus ta’ strumenti finanzjarji pprovduti minn partijiet terzi, li lilhom tkun ġiet iddelegata l-funzjoni ta’ kustodja, jenħtieġ li l-frekwenza ta’ rikonċiljazzjonijiet bejn il-kontijiet u r-rekords tat-titoli finanzjarji ta’ depożitarju ta’ klijent AIF u l-parti terza jew bejn partijiet terzi, meta l-funzjoni ta’ kustodja tkun ġiet iddelegata aktar ’l isfel fil-katina tal-kustodja, tiżgura trażmissjoni f’waqtha tal-informazzjoni rilevanti lid-depożitarju. Barra minn hekk, il-frekwenza ta’ dawn ir-rikonċiljazzjonijiet jenħtieġ li tiddependi fuq kull moviment f’dan il-kont omnibus, inklużi transazzjonijiet li għandhom x’jaqsmu mal-assi li jappartjenu lil klijenti oħra tad-depożitarju li jinżammu fl-istess kont omnibus bħall-assi tal-AIF. 
            
            
               (4)Jenħtieġ li d-depożitarju jkun jista’ jkompli jwettaq id-dmirijiet tiegħu b’mod effettiv meta l-kustodja tal-assi tal-klijenti AIF tiegħu tiġi delegata lil parti terza. Huwa għalhekk meħtieġ li d-depożitarju jintalab iżomm rekord fil-kont ta’ strumenti finanzjarji li jkun fetaħ f’isem il-klijent AIF tiegħu jew f’isem l-AIFM, li jaġixxi f’isem l-AIF, li juri li l-assi miżmuma f’kustodja minn parti terza jappartjenu lil dak l-AIF partikolari. 
            
            
               (5)Biex tissaħħaħ il-pożizzjoni tad-depożitarji fir-rigward ta’ partijiet terzi li lilhom tiġi ddelegata l-kustodja tal-assi, jenħtieġ li din ir-relazzjoni tiġi dokumentata permezz ta’ kuntratt ta’ delega bil-miktub. Jenħtieġ li dan il-kuntratt jippermetti lid-depożitarju jieħdu l-passi kollha meħtieġa biex ikun żgurat li l-assi miżmuma f’kustodja jkunu salvagwardjati kif xieraq u li l-parti terza tikkonforma f’kull ħin mal-kuntratt ta’ delega u mar-rekwiżiti tad-Direttiva 2011/61/UE u tar-Regolament ta’ Delega (UE) Nru 231/2013. Barra minn hekk, jenħtieġ li d-depożitarju u l-parti terza jaqblu formalment dwar jekk il-parti terza hijiex permessa li tkompli tiddelega l-funzjonijiet ta’ kustodja. F’dak il-każ, jenħtieġ li l-arranġament jew il-kuntratt bejn il-parti terza ta’ delega u l-parti terza li lilha jkunu ġew delegati ulterjorment il-funzjonijiet ta’ kustodja, ikun soġġett għad-drittijiet u l-obbligi li huma ekwivalenti għal dawk stabbiliti bejn id-depożitarju u l-parti terza ta’ delega. 
            
            
               (6)Sabiex jippermetti lid-depożitarju jwettaq il-funzjonijiet tiegħu jeħtieġ li tissaħħaħ is-sorveljanza tad-depożitarji fuq il-partijiet terzi, irrispettivament minn jekk ikunux jinsabu ġewwa jew barra l-Unjoni. Jenħtieġ li d-depożitarji jivverifikaw jekk l-istrumenti finanzjarji tal-AIFs jkunux reġistrati b’mod korrett fil-kotba ta’ parti terza u li r-rekords miżmuma jkunu preċiżi biżżejjed biex ikunu jistgħu jiġu identifikati n-natura, il-post u s-sjieda tal-assi miżmuma f’kustodja. Biex jiġi ffaċilitat it-twettiq effettiv tad-dmirijiet tad-depożitarji, jenħtieġ li l-partijiet terzi jipprovdulhom dikjarazzjoni dwar kull bidla li taffettwa l-assi miżmuma f’kustodja għall-klijenti AIF tad-depożitarji. 
            
            
               (7)Bħala parti mill-obbligi tad-depożitarji li jeżerċitaw attenzjoni u diliġenza f’każijiet ta’ delega tal-funzjonijiet ta’ kustodja, qabel ma jiddelegaw din il-funzjoni lil parti terza li tinsab barra l-Unjoni, jenħtieġ li d-depożitarju jirċievi opinjoni ġuridika indipendenti li tivvaluta l-liġi dwar l-insolvenza tal-pajjiż terz fejn dik il-parti terza tkun tinsab, li tinkludi evalwazzjoni tal-livell ta’ protezzjoni mogħtija mill-kontijiet ta’ strumenti finanzjarji segregati f’dik il-ġurisdizzjoni. L-opinjoni mogħtija għal kull ġurisdizzjoni mill-federazzjonijiet tal-industrija rilevanti jew mid-ditti legali għall-benefiċċju ta’ diversi depożitarji jenħtieġ li tkun aċċettabbli. Barra minn hekk, id-depożitarju għandu jiżgura li l-parti terza li tinsab barra l-Unjoni tinformah dwar kull bidla fiċ-ċirkostanzi jew f’dik il-liġi dwar l-insolvenza tal-pajjiż terz, li tista’ taffettwa l-istat tal-assi tal-klijenti AIF tad-depożitarju. 
            
            
               (8)Sabiex id-depożitorji jkollhom żmien biżżejjed biex jadattaw għar-rekwiżiti l-ġodda li jinsabu f’dan ir-Regolament, id-data tal-bidu tal-applikazzjoni ta’ dan ir-Regolament jenħtieġ li tiġi differita bi tmintax-il xahar wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               (9)Il-miżuri introdotti b’dan ir-Regolament huma skont l-opinjoni tal-Awtorità Ewropea dwar it-Titoli u s-Swieq
                  5
               .
            
            
               (10)Il-miżuri previsti f'dan ir-Regolament huma skont l-opinjoni tal-grupp ta' esperti tal-Kumitat Ewropew tat-Titoli.
            
            
               (11)Għalhekk jenħtieġ li r-Regolament ta' Delega tal-Kummissjoni (UE) Nru 231/2013 jiġi emendat skont dan, 
            
         
         
            
               ADOTTAT DAN IR-REGOLAMENT:
            
            
            
               Artikolu 1
            
            
               Ir-Regolament ta’ Delega (UE) Nru 231/2013 huwa emendat kif ġej: 
            
            
               (1)L-Artikolu 89 huwa emendat kif ġej:
            
            
               (a)il-paragrafu 1 huwa emendat kif ġej:
            
            
               il-punt (i)(c) jinbidel b’dan li ġej:
            
            
               “(c)ir-rikonċiljazzjonijiet jitwettqu kemm-il darba jkun meħtieġ bejn il-kontijiet interni u r-rekords tad-depożitarju u dawk ta’ kull parti terza li lilha jkunu ġew iddelegati funzjonijiet ta’ kustodja skont l-Artikolu 21(11) tad-Direttiva 2011/61/UE ”;
            
            
               (ii) jiżdied it-tieni subparagrafu li ġej:
            
            
               “Rigward il-punt (c) tal-ewwel subparagrafu, il-frekwenza tar-rikonċiljazzjonijiet għandha tiġi stabbilita fuq il-bażi ta’ dawn li ġejjin:
            
            
               (a)l-attività kummerċjali normali tal-AIF;
            
            
               (b)kull operazzjoni li sseħħ barra mill-attività normali tan-negozjar;
            
            
               (c)kull operazzjoni li sseħħ f’isem kull klijent ieħor li l-assi tiegħu jinżammu mill-parti terza fl-istess kont ta’strumenti finanzjarji bħal dak tal-assi tal-AIF.”;
            
            
               (b)  il-paragrafu 2 jinbidel b’dan li ġej:
            
            
               “2.Meta depożitarju jkun iddelega l-funzjonijiet ta’ kustodja tiegħu lil parti terza skont l-Artikolu 21(11) tad-Direttiva 2011/61/UE, għandu jibqa’ soġġett għar-rekwiżiti tal-punti minn (a) sa (e) tal-paragrafu 1 ta’ dan l-Artikolu. Għandu wkoll jiżgura li l-parti terza tikkonforma mar-rekwiżiti tal-punti minn (b) sa (g) tal-paragrafu 1 u mal-obbligi tas-segregazzjoni stabbiliti fl-Artikolu 99.”; 
            
            
               (2)fl-Artikolu 98, jiddaħħal il-paragrafu 2a li ġej:
            
            
               “2a. Kuntratt, li permezz tiegħu id-depożitarju jaħtar parti terza biex iżżomm l-assi tal-klijenti AIF tad-depożitarju f’kustodja, għandu jinkludi tal-anqas id-dispożizzjonijiet li ġejjin:
            
            
               (a)garanzija tad-dritt tad-depożitarju għall-informazzjoni, l-ispezzjoni, u l-aċċess għal rekords u kontijiet rilevanti tat-terza persuna li tippossjedi assi f’kustodja sabiex id-depożitarju jkun jista’ jwettaq is-sorveljanza u l-obbligi tad-diliġenza dovuta u b’mod partikolari jkun jista’:
            
            
               (i)jidentifika l-entitajiet kollha fil-katina sħiħa tal-kustodja;
            
            
               (ii)jivverifika li l-kwantità ta’ strumenti finanzjarji identifikati rreġistrati fil-kontijiet ta’ strumenti finanzjarji miftuħa fil-kotba tad-depożitarju f’isem l-AIF jew f’isem l-AIFM, li jaġixxi f’isem l-AIF, tkun taqbel mal-kwantità tal-istrumenti finanzjarji identifikati miżmuma f’kustodja mill-parti terza għal dak l-AIF kif reġistrat fil-kont ta’ strumenti finanzjarji miftuħ fil-kotba tal-parti terza;
            
         
         
            
               (iii)jivverifika li l-kwantità ta’ strumenti finanzjarji identifikati, rreġistrati u miżmuma f’kont ta’ strumenti finanzjarji miftuħ fid-Depożitarju Ċentrali tat-Titoli (CSD) tal-emittent, jew l-aġent tiegħu, f’isem il-parti terza għall-klijenti tagħha, tkun taqbel mal-kwantità ta’ strumenti finanzjarji identifikati rreġistrati fil-kontijiet ta’ strumenti finanzjarji miftuħa fil-kotba tad-depożitarju f’isem kull klijent AIF tiegħu jew f’isem l-AIFM li jaġixxi f’isem l-AIF;
            
            
               (b)dettalji ta’ drittijiet u obbligi ekwivalenti miftiehma bejn il-parti terza u parti terza oħra, f’każ ta’ delega ulterjuri ta’ funzjonijiet ta’ kustodja.”;
            
            
               (3) L-Artikolu 99 huwa emendat kif ġej:
            
            
               (a) il-paragrafu 1 jinbidel b’dan li ġej:
            
            
               “1.Meta funzjonijiet ta’ salvagwardja jkunu ġew delegati kompletament jew parzjalment lil parti terza, depożitarju għandu jiżgura li l-parti terza li lilha jkunu ġew iddelegati l-funzjonijiet ta’ salvagwardja skont l-Artikolu 21(11) tad-Direttiva 2011/61/UE, taġixxi skont l-obbligu tas-segregazzjoni stabbilit fil-punt (iii) tal-Artikolu 21(11)(d) ta’ din id-Direttiva, filwaqt li jiżgura u jivverifika li l-parti terza: 
            
            
               (a)tirreġistra kif suppost ir-rekords tal-istrumenti finanzjarji kollha identifikati fil-kont ta’ strumenti finanzjarji, li jinfetaħ fil-kotba tal-parti terza, sabiex iżomm f’kustodja l-istrumenti finanzjarji għall-klijenti tad-depożitarju, li jeskludi l-istrumenti finanzjarji tad-depożitarji u tal-parti terza u tal-klijenti l-oħra tal-parti terza, biex id-depożitarju jkun jista’ jqabbel il-kwantità ta’ strumenti finanzjarji identifikati rreġistrati fil-kontijiet miftuħa fil-kotba tad-depożitarju f’isem kull wieħed mill-klijenti tal-AIF tiegħu jew f’isem l-AIFM li jaġixxi f’isem l-AIF;
            
            
               (b)iżżomm ir-rekords u l-kontijiet tal-istrumenti finanzjarji kollha meħtieġa biex id-depożitarju jkun jista’ f’kull ħin u mingħajr dewmien jiddistingwi l-assi tal-klijenti tad-depożitarju mill-assi proprji tal-parti terza, l-assi tal-klijenti l-oħra tal-parti terza u l-assi miżmuma għad-depożitarju f’ismu stess; 
            
            
               (c)iżżomm rekords u kontijiet ta’ strumenti finanzjarji b’mod li jiżgura l-preċiżjoni tagħhom, u b’mod partikolari li l-korrispondenza tagħhom għall-assi jinżammu sikuri, għall-klijenti AIF tad-depożitarju u li abbażi tagħhom id-depożitarju jkun jista’ f’kull ħin jistabbilixxi n-natura preċiża, il-pożizzjoni u l-istatus tas-sjieda ta’ dawk l-assi; 
            
            
               (d)tipprovdi lid-depożitarju b’dikjarazzjoni, fuq bażi regolari, u fi kwalunkwe każ kull darba li sseħħ xi bidla fiċ-ċirkostanzi, waqt li tagħti dettalji dwar l-assi tal-klijenti AIF tad-depożitarju;
            
            
               (e)twettaq rikonċiljazzjonijiet, ta’ spiss kemm ikun meħtieġ, bejn il-kontijiet tal-istrumenti finanzjarji tagħha u r-rekords interni u dawk tal-parti terza li lilha tkun iddelegat il-funzjonijiet ta’ salvagwardja skont l-Artikolu 21(11) tad-Direttiva 2011/61/UE. 
            
            
               Il-frekwenza tar-rikonċiljazzjoni għandha tiġi determinata f’konformità mal-Artikolu 89(1);
            
            
               (f)tintroduċi arranġamenti organizzazzjonali adegwati biex timminimizza r-riskju ta' telf jew ta’ tnaqqis fl-istrumenti finanzjarji, jew ta' drittijiet marbuta ma' dawk l-istrumenti finanzjarji minħabba użu ħażin tal-istrumenti finanzjarji, frodi, amministrazzjoni ħażina, żamma ta’ records inadegwata jew negliġenza;
            
            
               (g)meta l-parti terza tkun entità msemmija fil-punti (a), (b) u (c) tal-Artikolu 18(1) tad-Direttiva 2006/73/KE, li tkun soġġetta għal regolamentazzjoni u superviżjoni prudenzjali effikaċi li għandhom l-istess effett bħal-liġi tal-Unjoni u jkunu infurzati b’mod effikaċi, id-depożitarju għandu jieħu l-passi meħtieġa biex jiżgura li l-flus tal-AIF jinżammu f’kont jew f’kontijiet skont l-Artikolu 21(7) tad-Direttiva 2011/61/UE.”;
            
            
               (b) jiddaħħal il-paragrafu 2a li ġej: 
            
            
               “2a. 
                     Meta depożitarju jiddelega l-funzjonijiet tiegħu ta’ kustodja lil parti terza li tinsab f’pajjiż terz, f’konformità mal-Artikolu 21(11) tad-Direttiva 2011/61/UE, flimkien mar-rekwiżiti tal-paragrafu 1 ta’ dan l-Artikolu, id-depożitarju għandu jiżgura dan li ġej:
            
            
               (a)id-depożitarju jirċievi parir legali minn persuna fiżika jew ġuridika indipendenti li tikkonferma li l-liġi applikabbli dwar l-insolvenza tirrikonoxxi dan li ġej:
            
            
               (i)is-segregazzjoni tal-assi tal-klijenti tad-depożitarju mill-assi proprji tal-parti terza, mill-assi tal-klijenti l-oħra tal-parti terza u mill-assi miżmuma mill-parti terza f’isem id-depożitarju stess;
            
            
               (ii)l-assi tal-klijenti AIF tad-depożitarju ma jiffurmawx parti mill-patrimonju tal-parti terza f’każ ta’ insolvenza;
            
            
               (iii) l-assi tal-klijenti AIF tad-depożitarju ma jkunux disponibbli għad-distribuzzjoni jew għar-realizzazzjoni għall-benefiċċju tal-kredituri tal-parti terza li lilha jkunu ġew delegati funzjonijiet ta’ kustodja skont l-Artikolu 21(11) tad-Direttiva 2011/61/UE; 
            
            
               (b)il-parti terza tieħu l-passi li ġejjin: 
            
         
         
            
               (i) tiżgura li l-kondizzjonijiet stabbiliti fil-punt (a) jiġu ssodisfati waqt il-konklużjoni tal-kuntratt ta’ delega mad-depożitarju kif ukoll fuq bażi kontinwa għat-tul kollu tad-delega; 
            
            
               (ii) tinforma minnufih lid-depożitarju kull fejn xi waħda mill-kondizzjonijiet imsemmija fil-punt (b) ma tiġix issodisfata; 
            
            
               (iii) tinforma lid-depożitarju dwar kull bidla fil-liġi dwar l-insolvenza applikabbli u dwar l-applikazzjoni effettiva tagħha.
            
            
               (c) il-paragrafu 3 jinbidel b’dan li ġej:
            
            
               Il-paragrafi 1, 2 u 2a għandhom japplikaw mutatis mutandis meta l-parti terza, li lilha jkunu ġew iddelegati l-funzjonijiet ta’ salvagwardja skont l-Artikolu 21(11) tad-Direttiva 2011/61/UE, tiddeċiedi li tiddelega l-funzjonijiet tagħha ta’ salvagwardja kollha jew parti minnhom lil parti terza oħra skont it-tielet subparagrafu tal-Artikolu 21(11) tad-Direttiva 2011/61/UE.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
            
               Huwa għandu japplika minn DATA [l-OP idaħħal id-data - l-ewwel jum wara t-tmintax-il xahar mill-pubblikazzjoni].
            
            
                Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
            
            
               Magħmul fi Brussell, 12.7.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament ta' Delega tal-Kummissjoni (UE) Nru 231/2013 tad-19 ta' Diċembru 2012 li jissupplimenta d-Direttiva 2011/61/UE tal-Parlament Ewropew u tal-Kunsill fir-rigward tal-eżenzjonijiet, il-kundizzjonijiet ġenerali tal-operat, id-depożitarji, l-ingranaġġ, it-trasparenza u s-superviżjoni, ĠU L 83, 22.03.2013, p. 1.
               
               
                  
                     (2)
                  
                        Id-Direttiva 2011/61/UE tal-Parlament Ewropew u tal-Kunsill tat-8 ta' Ġunju 2011 dwar Maniġers ta' Fondi ta' Investiment Alternattivi u li temenda d-Direttivi 2003/41/KE u 2009/65/KE u r-Regolamenti (KE) Nru 1060/2009 u (UE) Nru 1095/2010, ĠU L 174, 1.07.2011, p. 1.
               
               
                  
                     (3)
                  
                        L-Opinjoni tal-AETS, 20.07.2017, 34-45-277.
               
               
                  
                     (4)
                  
                        Id-Direttiva 2011/61/UE tal-Parlament Ewropew u tal-Kunsill tat-8 ta' Ġunju 2011 dwar Maniġers ta' Fondi ta' Investiment Alternattivi u li temenda d-Direttivi 2003/41/KE u 2009/65/KE u r-Regolamenti (KE) Nru 1060/2009 u (UE) Nru 1095/2010 (ĠU L 174, 1.7.2011, p. 1).
               
               
                  
                     (5)
                  
                        L-Opinjoni tal-AETS, 20.07.2017, 34 45 277.